Dodetal bevestig in Nieu-Seeland-skietvoorvalleJacinda Ardern Die eerste minister van Nieu-Seeland het bevestig dat minstens 40 mense dood is ná skietvoorvalle by twee moskees in Christchurch. Eerste minister Jacinda Ardern het gesê minstens 20 mense het ernstige beserings opgedoen. Sy het gesê die gebeure verteenwoordig ŉ “buitengewone en ongekende daad van geweld” en het bygevoeg dat baie van diegene wat geraak word, moontlik migrante en vlugtelinge is. “Hulle het gekies om Nieu-Seeland hul huis te maak en dit ís hul huis. Hulle is ons. Die persoon wat die geweld teen ons gepleeg het, is nie.” Die polisie het intussen drie mans en ŉ vrou in hegtenis geneem in verband met die voorvalle. Een van die mans het glo verantwoordelikheid aanvaar vir die aanval in ŉ manifes van 74 bladsye waarin hy verduidelik wie hy is en die redes vir sy optrede. Foto: (AP Photo/Mark Baker) Mike Bush, hoof van polisie, het gesê wetstoepassingsbeamptes het talle ploftoestelle wat aan motors vasgesit is, ontlont ná die aanvalle op die moskees. Australië het intussen bevestig dat een van die vier verdagtes wat in hegtenis geneem is in verband met die aanvalle een van sy burgers is. Scott Morrison, Australië se eerste minister, het gesê sy land staan Nieu-Seeland by met die ondersoek. Die verdagte wat verantwoordelikheid aanvaar het vir die aanval is glo die Australiese burger. Hy is ŉ 28-jarige man en het glo na Nieu-Seeland gereis om die aanvalle te beplan en uit te voer. Morrison het gesê Australiërs is geskok, gewalg en woedend oor die aanvalle. Hy het die verdagte as ŉ “ekstremistiese, regse, gewelddadige terroris” beskryf. Foto: (AP Photo/Mark Baker) Die skietvoorvalle het by die Masjid Al Noor- en Linwood Masjid-moskees plaasgevind. Volgens ooggetuies het ŉ gewapende man wat in swart geklee was Vrydag omstreeks 13:45 (Nieu-Seelandse tyd) by die Masjid Al Noor-moskee ingestap en op mense losgebrand. Lede van Bangladesj se krieketspan het glo net-net die skietery by die Masjid Al Noor-moskee vrygespring. Spelers en lede van die span se afrigtingpersoneel was op ŉ bus op pad na die moskee toe die skietery uitgebreek het. Volgens berigte het die span na Hagley Oval gevlug waar hulle Saterdag teen Nieu-Seeland sou begin speel. Die wedstryd is intussen afgelas.